Hashmisbrugere begår langt flere indbrud og udøver langt mere vold end resten af befolkningen, viser en undersøgelse, som Center for Rusmiddelforskning har lavet for DR Dokumentar.

Tallene er opsigtsvækkende, fordi de er de første udførlige udregninger af den kriminalitet, der er forbundet med miljøet omkring hash.

Center for Rusmiddelforskning har samkørt to registre: Misbrugsregistret, der indeholder oplysninger om hash-misbrugere, og Kriminalitetsregistret, der indeholder oplysninger om alle danskeres kriminalitet.

Centret har på den baggrund sammenlignet to grupper:

Den ene er hashgruppen, som består af 10.000 personer, der har haft kontakt til kommunen eller til et behandlingssted med hash som hovedproblemet.

Den anden gruppe er kontrolgruppen, der består af 100.000 såkaldt helt almindelige danskere, der har samme køn og alder som hashgruppen.

Rusmiddelforskningen måler på den baggrund hash-misbrugernes kriminalitet på følgende områder: Indbrud og tyveri, vold, narkohandel, færdselslovsovertrædelser, våbenlov, lov om euforiserende stoffer samt fængselsdage.

Hashmisbrugerne slår klart ud i samtlige af disse grupper.